Broj: 711-I-1436-P-312-18/19-06-18

Zagreb, 31. svibnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ante Vukoja, općinskog načelnika Općine Darda,** pokrenutim Odlukom Povjerenstva broj: 711-I-716-P-312-18/19-04-18 od 1. ožujka 2019.,na 51. sjednici, održanoj 31. svibnja 2019., donosi sljedeću:

**ODLUKU**

1. **Istovremenim obnašanjem dužnosti općinskog načelnika Općine Darda te obavljanjem poslova upravljanja u obrtu VUKOJE TRANS u vlasništvu dužnosnika i to u razdoblju od stupanja na snagu ZSSI-a 10. ožujka 2011.g. do dana donošenja ove Odluke, dužnosnik Anto Vukoje počinio je povredu članka 14. stavka 1. ZSSI-a.**
2. **Za povredu ZSSI-a opisanu pod točkom I. ove izreke, dužnosniku Anti Vukoju izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne naknade u iznosu od 2.000,00 kn, koja će se izvršiti u 2 jednaka uzastopna mjesečna obroka, svaki u pojedinačnom iznosu od 1.000,00 kn.**
3. **Upućuje se dužnosnik Anto Vukoje da u roku od 30 dana od dana primitka ove Odluke razriješi situaciju povrede odredbe ZSSI-a opisanu u točki I. ove izreke, a u protivnom će Povjerenstvo protiv dužnosnika pokrenuti novi postupak sukoba interesa.**

Obrazloženje

Povjerenstvo je na 40. sjednici, održanoj 1. ožujka 2019.g. pokrenulo postupak za odlučivanje o sukobu interesa protiv dužnosnika Ante Vukoja, općinskog načelnika Općine Darda, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja poslova upravljanja u obrtu VUKOJE TRANS u vlasništvu dužnosnika i to u razdoblju od stupanja na snagu ZSSI-a 10. ožujka 2011.g. nadalje.

Na odluku Povjerenstva o pokretanju postupka dužnosnik je dostavio pisano očitovanje, koje je zaprimljeno u knjizi ulazne pošte Povjerenstva 17. travnja 2019., pod brojem: 711-U-1714-P-312-18/19-05-4.

U očitovanju dužnosnik potvrđuje da je samostalni vlasnik obrta VUKOJE TRANS te ističe da od dana osnivanja obrta, pa tako niti od dana stupanja na dužnost općinskog načelnika Općine Darda, navedeni obrt nije obavljao nikakve usluge za Općinu Darda niti ih planira u budućnosti i po završetku dužnosnikova mandata obavljati. Dužnosnik pojašnjava da obrt VUKOJE TRANS zapošljava 3 stalna i 6 sezonskih radnika te obavlja usluge prijevoza tereta u sezoni žetve, a da Općina Darda nikada nije niti će ikada imati potrebu za takovim vrstama usluga.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekata osnovanih na temelju zakona.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Slijedom navedenog, upravljanje obrtom predstavlja obavljanje poslova upravljanja u poslovnom subjektu, pa stoga upravljanje obrtom uz istovremeno obnašanje neke od dužnosti iz članka 3. stavka 1. i 2. ZSSI-a predstavlja povredu članka 14. stavak 1. ZSSI-a.

Sukladno članku 20. stavku 3. ZSSI-a, zabrana iz članka 14. stavak 1. ZSSI-a primjenjuje se za vrijeme obnašanja dužnosti, kao i u razdoblju od dvanaest mjeseci nakon prestanka obnašanja dužnosti.

Na temelju članka 6. stavka 4. ZSSI-a, nakon izbora ili imenovanja na javnu dužnost, dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa. Ova odredba odnosi se na sukob interesa u širem smislu odnosno obvezu dužnosnika da svoje postupanje i situacije ažurno prilagode svim obvezama, ograničenjima i zabranama, propisanim odredbama ZSSI-a.

Vezano uz pitanje obavljanja poslova upravljanja obrtima, ukazuje se da je člankom 28. Zakona o obrtu („Narodne novine“, broj: 143/13.) propisano da obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika, dok je člankom 29. Zakona o obrtu propisano da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

Sukladno članku 22. stavku 1. Zakona o obrtu, obrt se može obavljati u više izdvojenih pogona koji moraju udovoljavati uvjetima iz članka 11. toga Zakona. Sukladno stavku 2. toga članka Zakona, pod izdvojenim pogonom u smislu ovoga Zakona podrazumijeva se jedan ili više međusobno odvojenih prostora u kojima se obavlja obrt ili koji služi za obavljanje obrta, a nalazi se izvan sjedišta obrta. Sukladno članku 23. stavku 1. Zakona o obrtu, u svakom izdvojenom pogonu obrtnik koji obavlja slobodni obrt dužan je imenovati poslovođu koji mora ispunjavati propisane uvjete.

Povjerenstvo je, radi utvrđivanja relevantnih činjenica u ovom postupku izvršilo uvid u javno objavljene podatke sudskog registra te u Izvješće o imovinskom stanju dužnosnika.

Prilikom administrativne provjere Izvješća o imovinskom stanju, koje je dužnosnik Anto Vukoje podnio Povjerenstvu 1. studenog 2017.g. povodom ponovnog imenovanja na navedenu dužnost, utvrđeno je da je dužnosnik naveo podatak da ima 100 % poslovnog udjela u poslovnom subjektu VUKOJE TRANS.

Dužnosnik je u istom Izvješću o imovinskom stanju naveo podatak da dužnost općinskog načelnika Općine Darda obnaša profesionalno te da ne obavlja nikakve druge poslove niti ostvaruje plaću kod drugog poslodavca niti ima druge prihode osim plaće za obnašanje dužnosti.

 Uvidom u podatke Ureda državne uprave u Osječko-Baranjskoj županiji, Ispostava Beli Manastir, objavljene na pregledniku obrtnog registra na službenim internetskim stranicama Ministarstva gospodarstva, poduzetništva i obrta (*or.minpo.hr*) utvrđeno je da je pod matičnim brojem obrta 90481640 upisan obrt naziva VUKOJE TRANS, u vlasništvu Anto Vukoje iz Darde, osnovan 31. prosinca 1996., sa sjedištem u Dardi, Žrtava domovinskog rata 68.

Za navedeni obrt upisan je podatak da obavlja djelatnost cestovnog prijevoza robe. U podacima upisanim u izvatku iz Obrtnog registra nije navedeno da navedeni glavni obrt ima drugu osobu zaposlenu radi obavljanja funkcije poslovođe.

Navedeno stanje podataka upisanih u Obrtnom registru bilo je i na dan donošenja ove odluke.

Člankom 15. stavkom 1. Zakona o obrtu propisano je da je Obrtni registar javna knjiga te se, stoga, podaci upisani u istom registru smatraju točnim i istinitim.

Imajući u vidu da dužnosnik u relevantnom razdoblju, od početka primjene ZSSI-a 10. ožujka 2011.g., nije imenovao poslovođu u obrtu VUKOJE TRANS, koji bi sukladno članku 28. Zakona o obrtu obavljao poslove vođenja odnosno upravljanja istim obrtom, zaključuje se da dužnosnik u cijelom tom razdoblju do danas sam vodi navedeni obrt kao njegov vlasnik odnosno obavlja poslove upravljanja istim obrtom istovremeno uz obnašanje predmetne dužnosti.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnik Anto Vukoje počinio povredu članka 14. stavka 1. ZSSI-a, i to istovremenim obnašanjem dužnosti općinskog načelnika Općine Darda te obavljanjem poslova upravljanja u obrtu VUKOJE TRANS u vlasništvu dužnosnika i to u razdoblju od stupanja na snagu ZSSI-a 10. ožujka 2011.g. do dana donošenja ove Odluke.

Slijedom navedenog, Povjerenstvo je u točki I. izreke utvrdilo povredu odrede članka 14. stavka 1. ZSSI-a.

Vezano za navode u očitovanju dužnosnika, Povjerenstvo napominje da je okolnost da Općina Darda nije za vrijeme mandata dužnosnika stupala ni u kakve poslovne odnose s obrtom VUKOJE TRANS odnosno da je iz prikupljenih podataka utvrđeno da dužnosnik nije počinio povredu članka 17. ZSSI-a, već utvrđena u odluci o pokretanju postupka od 1. ožujka 2019.g. No, ova okolnost nije od utjecaja na postojanje utvrđene povreda članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima su članak 14. i članak 16. stavak 1. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da dužnosnik čini predmetnu povredu ZSSI-a neprekidno od stupanja ZSSI-a na snagu.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

 Kao okolnosti koje ublažavaju težinu povrede odredbi ZSSI-a te upućuju na potrebu izricanja niže sankcije, Povjerenstvo je uzelo u obzir okolnost da je dužnosnik uredno u izvješću o imovinskom stanju prijavio činjenicu vlasništva obrta te da od istog obrta ne ostvaruje osobni dohodak.

Cijeneći navedene okolnosti, kao i činjenicu da dužnosnik, prema podacima koje je prijavio, ostvaruje plaću od obnašanja dužnosti u mjesečnom neto iznosu od 8.710,43 kuna, Povjerenstvo smatra da je za utvrđene povrede ZSSI-a primjerena propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće u ukupnom iznosu od 2.000,00 kn, koja će trajati 2 mjeseca, a izvršit će se u 2 jednaka uzastopna mjesečna obroka, svaki u pojedinačnom iznosu od 1.000,00 kn.

Stoga je Povjerenstvo donijelo odluku kao u točki II. izreke.

S obzirom da je u postupku utvrđeno da dužnosnik u vrijeme donošenja ove Odluke i nadalje vlasnik navedenog obrta koji posluje te da u međuvremenu nije imenovao poslovođu radi upravljanja istim obrtom, Povjerenstvo je u točki III. izreke uputilo dužnosnika da, u roku od 30 dana od dana primitka ove odluke, razriješi situaciju kojom čini utvrđenu povredu članka 14. stavka 1. ZSSI-a, pod prijetnjom pokretanja novog postupka.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Anto Vukoje, elektroničkom dostavom
2. Objava na internetskoj stranici Povjerenstva
3. Pismohrana